Diari Oficial de la Generalitat Valenciana


Sumari del DOGV 9953, del 08-10-2024 (2024/10691)

RESOLUCIÓ de 27 de setembre del 2024, per la qual es convoquen subvencions que tenen com a objectiu donar suport a la participació en programes europeus mitjançant el cofinançament de projectes europeus que s’emmarquen en els programes de cooperació territorial europea – INTERREG: INTERREG MED i Euro-MED, INTERREG Europe, INTERREG SUDOE, ENI CBC MED i URBACT.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9953

Data del DOGV
:   08-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10738

CVE
:   AJDM-X-9158-67128

Data del document
:   27-09-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Anàlisi jurídica

 Descriptors 

:   * ajuda pública
    * cooperació política europea
    * cooperació regional

En l’Orde 1/2021, de 27 de gener de 2021, de la Conselleria d’Hisenda i Model Econòmic, es van aprovar les bases reguladores per a la concessió de subvencions en matèria de suport a la participació en projectes europeus, modificada per l’Orde 4/2023, de 14 de març, de la Conselleria d’Hisenda i Model Econòmic.

L’article 8 d’esta orde de bases establix que el procediment de concessió d’estes ajudes es tramitarà en règim de concurrència competitiva, d’acord amb el que s’establix en la Llei 1/2015, de 6 de febrer, d’hisenda pública, sector públic instrumental i subvencions, i en la Llei 38/2003, de 17 de novembre, general de subvencions, d’acord amb els principis de publicitat, transparència, igualtat i no-discriminació. Així mateix, s’establix que el procediment s’iniciarà d’ofici mitjançant una convocatòria pública.

En l’article 4.2 de l’orde de bases s’establix que les entitats beneficiàries han de ser líders o sòcies participants d’un projecte que s’execute dins o fora de la Comunitat Valenciana en el període de programació 2014-2020 i 2021-2027, que fos aprovat i contara amb l’acord corresponent de subvenció subscrit entre l’entitat beneficiària i l’organització que va convocar i concedir l’ajuda procedent d’un projecte europeu d’algun dels programes que es detallen en el precepte mencionat.

Pel que fa a la definició de programes destinataris, en esta ocasió s’ha decidit donar prioritat als programes de cooperació territorial europea. Interreg és un dels instruments principals de la política de cohesió de la Unió Europea, que es destina al suport de la cooperació territorial europea mitjançant el finançament de projectes. El seu objectiu és afrontar reptes comuns de manera conjunta i trobar solucions compartides en diversos camps com la salut, el medi ambient, la investigació, l’educació, el transport i l’energia sostenible, entre altres. Hi ha una gran varietat de programes Interreg, que es classifiquen en funció del tipus de cooperació.

Entre els programes de cooperació territorial europea amb possibilitat de participació de socis de la Comunitat Valenciana es troben els transnacionals: Interreg MED (període 2014-2020), transformat en l’Interreg Euro-MED per al període 2021-2027; Interreg SUDOE (períodes 2014-2020 i 2021-2027); l’ENI CBC MED (període 2014-2020); l’Interreg NEXT MED per al període actual (hereu de l’ENI CBC MED), i els interregionals: Interreg Europe i URBACT (per als dos períodes amb el mateix nom).

El programa Interreg MED/Euro-MED té com a objectiu principal promoure el creixement sostenible en l’àrea del Mediterrani mitjançant el finançament de projectes a través d’un enfocament de cooperació integrat i territorial. La configuració transnacional permet abordar els desafiaments més enllà de les fronteres nacionals en aspectes com ara l’impuls de l’economia baixa en carboni, la protecció dels recursos naturals i culturals, i l’enfortiment de la innovació. A grans trets, en este programa són elegibles entitats de regions europees mediterrànies.

El programa Interreg SUDOE dona suport al desenrotllament regional en el sud-oest d’Europa mitjançant el finançament de projectes transnacionals. El programa promou este tipus de cooperació per a resoldre problemes comuns en el sud-oest d’Europa, com la baixa inversió en investigació i desenrotllament, la dèbil competitivitat de les xicotetes i mitjanes empreses, i l’exposició al canvi climàtic i els riscos ambientals.

Sobre la base de l’experiència i els resultats dels programes ENPI (2007-2013) i ENI (2014-2020), NEXT MED continua impulsant la cooperació euromediterrània durant el període 2021-2027 en el marc de la política de cohesió de la Unió Europea i el seu instrument específic Interreg. NEXT MED s’executa en el marc del capítol B, «Cooperació transnacional», de la dimensió exterior d’Interreg, la qual cosa permet la cooperació en territoris transnacionals més amplis o al voltant de conques marítimes entre els estats membres de la UE i els països socis del veïnatge meridional. El programa pretén contribuir a un desenrotllament intel·ligent, sostenible i just per a tots en tota la conca mediterrània i donar suport a una cooperació equilibrada, duradora i de gran abast i una governança multinivell. La missió del programa és finançar projectes de cooperació que aborden reptes socioeconòmics, mediambientals i de governança conjunts a escala mediterrània.

El programa Interreg Europe ajuda els governs regionals i locals de tota Europa a desenrotllar i aplicar millors polítiques públiques. Al crear un entorn i unes oportunitats per a compartir solucions, el programa tracta de garantir que la inversió pública, la innovació i els esforços d’implementació conduïsquen a un impacte integrat i sostenible. Este programa possibilita que les autoritats públiques regionals i locals compartisquen idees i experiències sobre la pràctica de les polítiques públiques, a fi de millorar la seua aplicació en la ciutadania i les comunitats.

Les ciutats estan a l’avantguarda dels reptes i les oportunitats més grans de l’actualitat. El canvi climàtic, les bretxes intergeneracionals i la disrupció digital són només alguns dels punts d’inflexió habituals en les ciutats europees. No obstant això, les ciutats també alberguen diversitat cultural, oportunitats econòmiques i servicis essencials. Mitjançant la compartició d’experiències amb altres ciutats podem aprofitar les nombroses oportunitats del desenrotllament urbà sostenible. En este punt entra URBACT, que promou el desenrotllament integrat per a ajudar les ciutats a aplicar la integració horitzontal i vertical de les polítiques. La millor manera d’aconseguir un canvi positiu és que les autoritats locals col·laboren amb les diferents escales de govern (regional, nacional, de la UE) —integració vertical— i aborden els reptes i els problemes d’una manera holística que tinga en compte, al mateix temps, les dimensions mediambiental, econòmica i social —integració horitzontal—.

Esta convocatòria és la tercera que es llança per a donar suport a projectes a través del cofinançament, i la primera en el marc del període actual, 2021-2027. En resposta al moment encara iniciàtic del període, la Direcció General de Fons Europeus i Sector Públic ha considerat oportú deixar oberta la possibilitat d’optar a cofinançar projectes seleccionats en el període actual, així com projectes que van obtindre finançament en els últims anys del període anterior, 2014-2020, de manera que s’aconseguisquen projectes que no van tindre cabuda en les convocatòries anteriors que es van impulsar des d’esta direcció general. En este sentit, s’ha dut a terme una anàlisi exhaustiva sobre els diferents programes europeus, en particular, pel que fa als terminis de celebració de les respectives convocatòries i els resultats que s’han aconseguit a la Comunitat Valenciana per a, d’esta manera, ajustar adequadament els requisits del cofinançament i el període subvencionable a la vista de la complexitat que suposa donar cabuda a dos períodes de finançament europeu. D’esta manera, la convocatòria es dirigix a tots els socis de projectes iniciats a partir de l’1 de gener de 2019 de tots els programes Interreg amb presència a la Comunitat Valenciana, inclòs també el programa ENI CBC MED del període 2014-2020.

L’objectiu últim de la Direcció General de Fons Europeus i Sector Públic, a través d’esta convocatòria, és incentivar l’ecosistema d’actors de la Comunitat Valenciana perquè participen en projectes europeus. A través de la cooperació territorial europea i dels diferents programes, es poden aconseguir totes les prioritats polítiques de la Unió Europea, a més de perseguir una millor governança en la cooperació.

Per este motiu, en virtut del que es preveu en el Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, en el Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública, i la Llei 1/2015, de 6 de febrer, d’hisenda pública, del sector públic instrumental i de subvencions, i en l’exercici de les competències que tinc atribuïdes,

RESOLC

*Primer. Objecte*

L’objecte d’esta resolució és convocar subvencions que tenen com a objectiu donar suport a la participació d’entitats i institucions de la Comunitat Valenciana en projectes de cooperació territorial europea, en el marc dels períodes 2014-2020 i 2021-2027, en particular dels programes següents:

Interreg Europe

Interreg MED

Interreg Euro-MED

Interreg SUDOE

ENI CBC MED

Interreg NEXT MED

URBACT

Estos projectes s’han d’haver iniciat a partir de l’1 de gener de 2019 i podran estar encara vigents a data de presentació de sol·licituds en esta convocatòria.

*Segon. Bases reguladores de la convocatòria*

1. En l’Orde 1/2021, de 27 de febrer, de la Conselleria d’Hisenda i Model Econòmic, per la qual s’aproven les bases reguladores per a la concessió de subvencions en matèria de suport a la participació en projectes europeus, modificada per l’Orde 4/2023 de 14 de març de 2023, de la Conselleria d’Hisenda i Model Econòmic, publicada en el *Diari Oficial de la Generalitat Valenciana*  (DOGV) número 9558, de 21 de març de 2023.

2. En el que no estiga previst en estes bases, les subvencions se sotmetran a la normativa bàsica de la Llei 38/2003, de 17 de novembre, general de subvencions, i la seua normativa de desplegament, i al que establix la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Tercer. Dotació pressupostària*

1. L’import global màxim que es destinarà per a la concessió de les subvencions que es preveuen en esta convocatòria ascendix a 290.000,00 euros, que es finançaran amb càrrec a la línia de subvenció U367853466, «Finançament per a projectes europeus», capítol 4 del programa pressupostari 612A00, Fons europeus, del pressupost de la Generalitat del 2024.

2. L’import mencionat en el paràgraf anterior es podrà incrementar a conseqüència d’una generació, una ampliació o una incorporació de crèdit que no requerirà una nova convocatòria, d’acord amb el que preveu l’article 58, apartat 2, lletra a, punt quart, del Reial decret 887/2006, de 21 de juliol, pel qual s’aprova el reglament de la Llei 38/2003, de 17 de novembre, general de subvencions.

*Quart. Entitats beneficiàries i requisits*

1. A l’efecte d’esta convocatòria, podran tindre la condició de beneficiàries, sempre que reunisquen els requisits que s’exigixen en cada cas, les entitats que conformen el sector públic de la Generalitat en virtut del que es disposa en l’article 3 de la Llei 1/2015, de 6 de febrer; les entitats locals que es preveuen en la legislació autonòmica en matèria de règim local de la Comunitat, els seus consorcis i entitats públiques dependents; les universitats i els seus consorcis i centres adscrits amb seu o domicili social a la Comunitat Valenciana; les entitats privades i les empreses amb seu o domicili social a la Comunitat Valenciana.

2. Les entitats beneficiàries han de ser líders o sòcies participants d’un projecte desplegat, finalitzat o encara en desplegament, dins o fora de la Comunitat Valenciana, en els períodes 2014-2020 i 2021-2027, que haja sigut aprovat i compte amb l’acord de subvenció corresponent subscrit entre l’entitat beneficiària i l’organització que va convocar i va concedir l’ajuda procedent d’un projecte dels programes europeus indiciats en el resolc primer. Només es podran presentar les entitats sòcies de projectes que s’han iniciat a partir de l’1 de gener de 2019.

4. Per a acreditar que es complixen els requisits exigits, s’ha d’atendre al que s’establix en l’orde de bases i en esta convocatòria. No podran ser beneficiàries de subvencions les entitats en les quals concórreguen alguna de les circumstàncies que es preveuen en l’article 13.2 de la Llei 38/2003, de 17 de novembre, general de subvencions.

*Quint. Obligacions de les entitats beneficiàries*

1. Les entitats beneficiàries estan subjectes a les obligacions generals que deriven de la normativa vigent sobre ajudes o subvencions públiques i, en particular, a les que fa referència l’article 14 de la Llei 38/2003, de 17 de novembre.

2. En particular, les entitats beneficiàries estaran obligades a:

a) Acreditar davant de l’òrgan instructor la realització de l’activitat o l’adopció del comportament, i també el compliment dels requisits i les condicions que determinen la concessió o el gaudi de la subvenció.

b) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques en relació amb les subvencions concedides.

c) Comunicar a l’òrgan instructor l’obtenció de subvencions per a la mateixa finalitat, que procedixen de qualsevol administració o ens públic o privat de qualsevol nacionalitat, així com la utilització de fons propis, a l’efecte del que es disposa en l’article 30.4 de la Llei 38/2003, de 17 de novembre.

d) Acreditar, abans que es dicte la proposta de resolució de la concessió, que es troba al corrent en el compliment de les seues obligacions tributàries i davant de la Seguretat Social.

e) Conservar els documents justificatius de l’aplicació dels fons percebuts, inclosos els documents electrònics, mentres puguen ser objecte de les actuacions de comprovació i control.

f) Reintegrar, quan corresponga, segons el que es preveu en l’article 37 de la Llei 38/2003, de 17 de novembre, i en el termini establit legalment, els imports que corresponen a les subvencions concedides, i remetre una còpia del document acreditatiu del reintegrament a l’òrgan instructor. En este últim cas, el reintegrament identificarà necessàriament, amb claredat, l’entitat beneficiària i la denominació de la proposta per al qual es va atorgar la subvenció. D’acord amb el que disposa l’article 13.2.g de la Llei 38/2003, de 17 de novembre, no podran obtindre la condició de persones beneficiàries d’estes subvencions les entitats que no es troben al corrent en el pagament d’obligacions per reintegrament de subvencions.

g) Fer efectiu el compromís amb el dret constitucional d’igualtat entre dones i hòmens en compliment de la Llei 9/2003, de 2 d’abril, de la Generalitat, d’igualtat entre dones i hòmens, i de la Llei orgànica 3/2007, de 22 de març, per a la igualtat efectiva de dones i hòmens. Les entitats que presenten una sol·licitud de subvenció estaran obligades a disposar d’un pla d’igualtat segons la normativa reguladora de la matèria.

h) En cas que es faça l’activitat en un moment posterior a la publicació de la resolució de concessió, s’ha de fer constar en tota publicació, fullet, programa i publicitat, en qualsevol mitjà o suport que es realitze, inclosos els electrònics i digitals, que es tracta d’una subvenció concedida per la Conselleria d’Hisenda, Economia i Administració Pública. Per a fer-ho, s’inseriran, en un lloc preferent i destacat, els logotips oficials, d’acord amb les normes d’identitat corporativa d’esta institució, que estan disponibles en la pàgina web:

<http://www.presidencia.gva.es/va/web/promocion-institucional/manual/manual-corporatiu>.

i) Quan les entitats beneficiàries hagen d’aportar garanties, d’acord amb el que establix l’article 171 de la Llei 1/2015, de 6 de febrer, per a l’acompte de subvencions, la garantia consistirà en un aval bancari per un import igual a la quantitat anticipada incrementada en un 1 %.

j) Qualsevol altra que provinga de la normativa estatal i comunitària que siga aplicable directament.

3. Les entitats beneficiàries s’han d’atindre als nous límits d’ajudes de *minimis*  que deriven del Reglament (UE) número 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de Funcionament de la Unió Europea a les ajudes de *minimis*. D’esta manera, l’import total de les ajudes de *minimis*  concedides a una única empresa no excedirà els 300.000 euros durant qualsevol període de tres anys. Les ajudes de *minimis*  es consideraran concedides en el moment en què es conferisca a l’empresa el dret legal a rebre l’ajuda, en virtut del règim jurídic nacional aplicable amb independència de la data de pagament de l’ajuda de *minimis*  a l’empresa.

4. Les entitats beneficiàries públiques han de complir el que establix la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de la Generalitat, de transparència i bon govern de la Comunitat Valenciana.

Les entitats beneficiàries privades que perceben, durant el període d’un any natural, ajudes o subvencions públiques en una quantia superior a 50.000 euros, o quan representen almenys el 40 % del total dels seus ingressos, sempre que aconseguisquen, com a mínim, la quantitat de 5.000 euros, han de complir les obligacions de publicitat activa que establix el capítol II del títol I de la Llei 19/2013, de 13 d’abril, i respectar la seua naturalesa privada i les finalitats que tenen reconegudes.

5. La difusió d’esta informació es farà, preferentment, a través de les pàgines web corresponents, al marge que s’haja de fer constar en escrits, anuncis, publicacions, rètols i qualsevol suport. Tot això, sense perjuí del que es disposa en el Reial decret 130/2019, de 8 de març, que regula la Base de dades nacional de subvencions i la publicitat de les subvencions i altres ajudes públiques. En cas que no disposen d’una pàgina web en què fer esta publicitat, podran complir esta obligació per mitjà del portal que pose a la seua disposició la Generalitat.

6. Els subjectes que es comprenen en l’article 3 i 4.1.b de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, faran extensiva l’aplicació dels principis i les normes de conducta del codi ètic i de conducta, d’acord amb l’article 55 d’esta llei, a persones i entitats beneficiàries d’ajudes i subvencions, així com a la resta de les entitats i les persones amb les quals es relacione l’entitat pública de què es tracte. A este efecte, les entitats citades han d’elaborar un codi ètic i de conducta que concrete i desplegue els principis d’actuació que s’inclouen en el títol III de la Llei 1/2022 citada, que inclourà el contingut següent:

– Els valors, les normes de conducta i els principis rectors de l’entitat i dels càrrecs i el personal que es vinculen a esta, així com la política de regals de l’entitat.

– Els mecanismes per a l’efectivitat d’estos valors, normes de conducta i principis rectors, i els que s’establixen per al seguiment, el control i la interpretació del codi.

– Les vies i els mecanismes de difusió, formació i sensibilització sobre el codi.

– La revisió, la rendició de comptes i l’actualització del codi.

7. Les entitats que s’inclouen en l’article 3 de la Llei 1/2022 de 13 d’abril, de la Generalitat, de transparència i bon govern de la Comunitat Valenciana, han de publicar la informació en relació amb les subvencions i les ajudes públiques. En esta, s’han de respectar els límits que establix la normativa reguladora de protecció de dades de caràcter personal i la resta de la normativa vigent, d’acord amb l’article 23 de la Llei 1/2022. Quant a la informació que han de publicar les entitats beneficiàries públiques, caldrà ajustar-se al que es preveu en l’article 12 de la mateixa llei.

8. Respecte a les obligacions de publicitat activa aplicable a les entitats que formen l’Administració local de la Comunitat Valenciana, caldrà ajustar-se al que es disposa en l’apartat 2 de l’article 10 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana.

*Sext. Gastos subvencionables i requisits dels gastos*

1. Es consideraran gastos subvencionables els que l’entitat sol·licitant haja efectuat dins del període subvencionable, això és des de l’inici del projecte, que ha de ser a partir de l’1 de gener de 2019 fins que finalitze el projecte, o fins al dia en què es publique esta resolució en el DOGV en el cas de projectes en curs, i que estiguen relacionats directament amb l’objecte de la convocatòria, sempre que es puguen associar a alguna categoria de gasto elegible de les que es detallen en l’apartat següent, estiguen previstos en el pressupost del projecte, relacionats amb l’objecte del projecte i siguen identificables, verificables, raonables i justificats.

2. Seran subvencionables els gastos que s’arrepleguen en l’article 6 de l’Orde 1/2021, de 27 de gener, de la Conselleria d’Hisenda i Model Econòmic, en les condicions següents:

a) Partida pressupostària A.1. Costos directes de personal: costos que es deriven del personal (amb dedicació a jornada completa o parcial) que l’organització utilitze per a implementar el projecte. Els gastos de personal cobrixen el cost brut, és a dir:

1. Els salaris (fixats en un contracte laboral).

2. Altres gastos directes que deriven del pagament de salaris: impostos i pagaments a la Seguretat Social.

b) Partida pressupostària A.2. Costos directes de viatges i allotjament: costos de viatge i allotjament d’empleades i empleats involucrats en implementar el projecte:

1. Viatge.

2. Dietes.

3. Allotjament.

4. Visats.

c) Partida pressupostària A.3. Costos directes de servicis externs: gastos que deriven de la contractació de servicis externs. Subcontractacions de personal expert o empreses per a dur a terme alguna de les activitats o tasques que es preveuen en el projecte. Els servicis cofinançats per esta línia són:

1. Estudis o enquestes (avaluacions, estratègies, notes conceptuals, disseny de plans, etc.).

2. Formació.

3. Traducció.

4. Sistemes informàtics i desenrotllament de pàgines web.

5. Promoció, comunicació i publicitat.

6. Gestió financera.

7. Servicis relacionats amb l’organització i la implementació del projecte (càtering, interpretació, etc.).

8. Servicis de consultoria, auditoria o notaria, personal expert financer i servicis comptables.

9. Costos de viatge i allotjament de persones expertes, conferenciants, etc.

d) Partida pressupostària A.4. Costos directes d’administració: gastos d’oficina i administració que deriven de la gestió del projecte:

1. Lloguer de l’oficina.

2. Assegurances i impostos relatius a l’edifici a on es troben les oficines.

3. Llum i aigua.

4. Material d’oficina.

5. Manteniment, neteja, seguretat i reparacions.

6. Sistemes informàtics: maquinari i programari necessari per a gestionar el projecte.

7. Comunicacions (gastos telefònics, internet, fax, servicis postals, etc.).

8. Gastos bancaris: costos derivats d’obrir i mantindre comptes bancaris necessaris per a implementar el projecte, incloses les comissions per transaccions financeres internacionals.

9. Estudis o enquestes (avaluacions, estratègies, notes conceptuals, disseny de plans, etc.).

*Sèptim. Quantia de la subvenció i criteris per a la determinació*

1. En cada sol·licitud que es presente només podrà haver-hi un projecte.

2. Les subvencions que es regulen en esta convocatòria es referixen a la part no cofinançada dels projectes europeus aprovats.

3. Per al càlcul de la subvenció, s’han de tindre en compte dos conceptes a més del gasto subvencionable: el període subvencionable i el percentatge de la subvenció.

4. El període subvencionable s’estén des de l’inici del projecte, que ha de ser a partir de l’1 de gener de 2019, fins que finalitze el projecte o fins al dia en què es publique esta resolució de convocatòria en el Diari Oficial de la Generalitat Valenciana en el cas de projectes en curs.

5. El percentatge de la subvenció es determinarà d’acord amb els percentatges i límits següents segons la taxa de cofinançament europeu de l’entitat sol·licitant, tal com s’establix en l’article 7.4 de l’Orde 1/2021, modificada per l’Orde 4/2023, de 14 de març, de bases reguladores, i en l’annex únic d’esta:

A) La beneficiària participant amb una taxa de cofinançament europeu major o igual al 20 % i menor al 66 % podrà obtindre, com a màxim, una subvenció del 30 % de la part no cofinançada amb un límit de 60.000 euros per projecte.

B) La beneficiària participant amb una taxa de cofinançament europeu major o igual al 66 % i menor al 80 % podrà obtindre, com a màxim, una subvenció del 20 % de la part no cofinançada amb un límit de 30.000 euros per projecte.

C) La beneficiària participant amb una taxa de cofinançament europeu major o igual al 80 % podrà obtindre, com a màxim, una subvenció del 10 % de la part no cofinançada amb un límit de 15.000 euros per projecte.

6. En cap cas l’import de la subvenció superarà l’import del gasto sol·licitat. Per gasto sol·licitat s’entén el que demana l’entitat beneficiària en la sol·licitud de subvenció. L’import subvencionable serà el que finalment se li atorgue després que es revise la documentació justificativa del gasto sol·licitat. D’esta manera, no se li podrà concedir una subvenció més elevada de la que s’ha sol·licitat inicialment.

*Octau. Presentació de sol·licituds i termini*

1. Les sol·licituds es presentaran en el termini de vint dies hàbils a comptar de l’endemà de la publicació d’esta resolució de convocatòria en el *Diari Oficial de la Generalitat Valenciana*. Incomplir el termini mencionat donarà lloc a excloure-la de la convocatòria.

2. Els models de formularis i d’annexos es troben en la URL: <https://sede.gva.es/va/>.

3. Les entitats sol·licitants estan obligades a relacionar-se amb la Generalitat a través de mitjans electrònics en els termes de l’article 14 de la Llei 39/2015, d’1 d’octubre, del procediment administratiu comú, i han de presentar les sol·licituds exclusivament de manera telemàtica en la seu electrònica de la Generalitat Valenciana accedint al buscador de tràmits i servicis en la URL: <https://sede.gva.es/va/>.

4. D’acord amb el que es disposa en l’article 28 de la Llei 39/2015, d’1 d’octubre, la presentació de la sol·licitud de subvenció comportarà l’autorització de l’entitat sol·licitant perquè la Direcció General de Fons Europeus obtinga directament dels òrgans administratius corresponents l’acreditació del compliment de les obligacions tributàries i amb la Seguretat Social que es preveu en els articles 18 i 19 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com l’acreditació del compliment de la resta d’obligacions que es deriven d’obtindre subvencions; en este cas, les entitats no hauran d’aportar les certificacions corresponents.

En cas que l’entitat sol·licitant s’opose al fet que l’òrgan gestor de la subvenció obtinga directament esta informació, ho haurà d’indicar expressament en el formulari telemàtic de la sol·licitud, de manera que quedarà obligat a aportar els documents acreditatius corresponents.

5. Presentar la sol·licitud portarà implícita l’acceptació de les bases i el que es disposa en esta convocatòria.

*Nové. Documentació preceptiva de les sol·licituds*

D’acord amb el que s’establix en l’article 10 de l’Orde 1/2021, de 27 de gener, les sol·licituds s’hauran d’acompanyar de la documentació preceptiva que s’establix a continuació:

a) L’imprés de la sol·licitud general de subvenció: els models d’impresos normalitzats (les sol·licituds i la resta de documentació) estaran disponibles en les adreces d’internet <http://www.hisenda.gva.es/va/>  i <https://sede.gva.es/va/>.

En esta sol·licitud s’inclouen les autoritzacions per a obtindre de manera directa les dades següents: d’identitat i de residència; d’obligacions tributàries amb l’Estat; d’obligacions tributàries amb la Generalitat Valenciana i amb la Seguretat Social, així com la declaració d’ajudes sol·licitades o rebudes per a este projecte o acció i la informació relativa a les ajudes de minimis que ha rebut l’entitat.

Si l’entitat sol·licitant s’oposa expressament a esta autorització, haurà d’aportar les certificacions que es detallen en l’article 10 de l’Orde 1/2021, de 27 de gener, la validesa de les quals s’haurà d’estendre fins a la data en què es concedisca la subvenció.

Així mateix, si s’oposa expressament a obtindre informació en relació amb les ajudes de *minimis*, haurà de presentar una declaració que arreplegue les quantitats que l’entitat haja rebut, amb aplicació dels nous límits i terminis de la normativa vigent del Reglament (UE) número 2023/2381, de la Comissió, de 13 de desembre de 2023, relatiu a l’aplicació dels articles 107 i 108 del Tractat de Funcionament de la Unió Europea a les ajudes de *minimis*, tal com s’indica en el resolc quint, punt 3.

b) La documentació que acredite i identifique l’entitat sol·licitant, consistix en la fotocòpia de l’escriptura actualitzada de la constitució/els estatuts, els poders de representació, si és el cas, i l’acreditació de la inscripció en el registre mercantil o el registre corresponent, així com la fotocòpia de la targeta d’identificació fiscal.

c) El certificat tributari relatiu a l’impost d’activitats econòmiques (IAE), així com l’acreditació del pagament d’este o, si és el cas, la certificació d’exoneració.

d) Tal com disposa l’apartat 4 de l’article 199 de la Llei 8/2010, de 23 de juny, de règim local de la Comunitat Valenciana, les entitats locals hauran d’acreditar que han presentat el compte general a la Sindicatura de Comptes, en els termes i els terminis que assenyala la legislació que regula la Sindicatura de Comptes de la Generalitat.

e) En el cas que el compte bancari de l’entitat haja de modificar les dades, s’haurà d’accedir a l’enllaç següent, <https://www.gva.es/va/inicio/procedimientos?id_proc=22161&version=amp>), d’acord amb el que establix la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER.

L’ús serà obligatori per als subjectes que disposa l’article 6 de l’Orde 2/2022, de la Conselleria d’Hisenda i Model Econòmic, que regula les actuacions o els tràmits d’alta, la modificació i la baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

La presentació de sol·licituds d’alta, modificació i baixa de dades efectuada de manera no automatitzada, a partir que els subjectes que estan obligats a comunicar-se mitjançant la via electrònica posen en funcionament esta aplicació informàtica, serà objecte de requeriment per part de l’Administració perquè es procedisca a presentar-les. Es considerarà com a data de presentació de la sol·licitud d’alta, modificació i baixa aquella en què s’haja fet l’esmena.

f) L’annex I: formulari d’informació complementària al model de sol·licitud, en el qual es troben totes les declaracions responsables que es requerixen en l’Orde 1/2021, de 27 de gener, modificada per l’Orde 4/2023, de 14 de març, de la Conselleria d’Hisenda i Model Econòmic.

g) L’annex II: pressupost i percentatge de cofinançament.

h) Acord de subvenció subscrit entre l’entitat beneficiària i l’organització que va convocar i va concedir l’ajuda procedent del programa europeu corresponent (Grant Agreement).

i) L’informe intermedi (Progress Report), si el projecte està en curs. En cas de projectes iniciats que encara no hagen generat l’informe intermedi, serà necessari documentar esta circumstància.

j) L’informe final i financer (Final and Financial Reports), si el projecte està finalitzat.

k) L’annex III: detall desglossat del pressupost total del projecte per partides pressupostàries.

l) L’annex IV: relació numerada de les factures o els documents amb valor equivalent justificatius del gasto. Esta relació numerada s’ha d’agrupar segons les partides que es detallen en el pressupost del projecte, amb identificació de l’entitat creditora i del document, l’import i la data d’emissió, tots estos vinculats a l’objecte de la subvenció.

m) L’annex V: relació de documents que acrediten el pagament del corresponent gasto:

i) Documentació que acredite la meritació del gasto per part de l’entitat (rebuts, factures, xecs, etc.). Este document ha de contindre la data, l’import, la descripció del gasto i la referència identificativa.

En cas que haja sigut necessari sol·licitar tres pressupostos, estos s’han d’aportar en virtut de l’article 31.3 de la Llei 38/2003, de 17 de novembre, per a la realització del gasto.

ii) Document que acredite el pagament del gasto corresponent: rebuts, transferències o càrrecs bancaris o, si és el cas, còpia dels efectes mercantils que s’han entregat al proveïdor o el creditor garantits per una entitat financera o companyia d’assegurances. Este document ha d’estar referenciat correctament al document de gasto que es descriu en l’apartat anterior.

iii) En el cas dels gastos de personal, la documentació que s’ha d’aportar serà la següent:

– Una relació nominal de les persones vinculades al projecte.

– Un certificat que expedirà la persona responsable de la comptabilitat en què acredite el nombre d’hores que s’han dedicat al projecte mensualment per persona (Time Sheet) o el percentatge de les retribucions que són imputables al projecte.

– Les nòmines de cada persona.

– El justificant de pagament d’estes nòmines.

– El contracte laboral.

– El rebut de liquidació de cotitzacions.

– El justificant de pagament de l’aportació empresarial a la Seguretat Social.

– El certificat de retencions i ingressos a compte de l’IRPF (models 111 i 190) i el justificant de pagament corresponent.

*Dècim. Esmena de sol·licituds*

1. Quan la sol·licitud no reunisca els requisits que s’assenyalen en la legislació bàsica de procediment administratiu comú o no s’acompanye la documentació que resulte exigible d’acord amb esta convocatòria de subvencions o que es considere necessària per a resoldre-la, es requerirà a l’entitat interessada perquè esmene la falta o acompanye els documents exigits, d’acord amb el que s’establix en l’article 11 de l’Orde 1/2021, del 27 de gener.

2. La llista de les entitats sol·licitants que hagen d’esmenar la sol·licitud o adjuntar els documents preceptius que s’indiquen en el resolc anterior, es publicarà en la pàgina web de la conselleria: <http://www.hisenda.gva.es>, amb indicació que, si en el termini de deu dies hàbils no s’aporten correctament, es considerarà que desistixen de la seua sol·licitud, amb una resolució prèvia per la qual es declararà el motiu d’exclusió.

*Onzé. Ordenació i instrucció del procediment*

1. L’òrgan encarregat d’ordenar i instruir el procediment serà la Direcció General de Fons Europeus i Sector Públic, que d’ofici acordarà totes les actuacions necessàries per a determinar, conéixer i comprovar les dades en virtut de les quals s’ha de pronunciar la resolució, tal com s’establix en els termes que es preveuen en la legislació vigent en matèria de procediment administratiu comú.

2. La Direcció General de Fons Europeus i Sector Públic podrà arreplegar, de l’entitat sol·licitant, l’aportació addicional dels altres documents o dades aclaridores que considere necessaris per a resoldre la sol·licitud que s’ha presentat.

*Dotzé. Comissió d’avaluació*

1. Una vegada examinades les sol·licituds, les que complisquen i acrediten els requisits d’esta convocatòria les tindrà en compte una comissió d’avaluació que elaborarà les propostes de concessió o denegació de les subvencions corresponents i determinarà les seues quanties. Esta comissió la integraran tres membres, la composició de la qual serà la següent:

a) Presidència: la persona titular de la Direcció General de Fons Europeus i Sector Públic, o la persona que designe per a substituir-la.

b) Vocals: 2 persones que designe la Direcció General de Fons Europeus i Sector Públic entre el personal funcionari d’eixa mateixa direcció general, una de les quals actuarà com a secretaria de la comissió.

2. Esta comissió podrà sol·licitar l’assessorament i l’emissió dels informes tècnics pertinents per a una anàlisi adequada de les sol·licituds presentades.

3. El règim jurídic de la comissió és el que s’establix en la Llei 40/2015, d’1 d’octubre, de règim jurídic del sector públic, i la composició d’esta s’ajustarà al principi de presència equilibrada dels dos sexes, d’acord amb el que disposa la Llei orgànica 3/2007, de 22 de març, per a la igualtat efectiva de dones i hòmens.

4. Després d’analitzar totes les sol·licituds que s’admeten a tràmit, la comissió d’avaluació elevarà la proposta motivada de resolució a l’òrgan competent perquè la resolga.

*Tretzé. Criteris objectius de valoració*

D’acord amb el que s’establix en l’article 8 de l’Orde 1/2021, de 27 de gener, l’únic criteri de valoració de les sol·licituds que es presenten serà el del moment de presentació de la sol·licitud corresponent, de manera que es distribuirà tot el pressupost previst entre les entitats sol·licitants que complisquen els requisits fins a esgotar-lo.

*Catorzé. Resolució de la convocatòria i termini*

1. Correspon a la consellera d’Hisenda, Economia i Administració Pública, o a l’òrgan en qui delegue, dictar la resolució de la concessió de les diferents subvencions que es puguen convocar.

2. El termini màxim per a la resolució motivada i la notificació de les sol·licituds que es formulen per a la concessió de les subvencions que es puguen establir serà de sis mesos comptats des de l’endemà de la publicació d’esta convocatòria.

3. Una vegada transcorregut el termini sense que haja recaigut cap resolució, s’entendrà desestimada la sol·licitud de concessió de la subvenció, en els termes que es preveuen en l’article 25 de la Llei 39/2015, d’1 d’octubre, de procediment administratiu comú de les administracions públiques, que només té els efectes de permetre als interessats interposar el recurs administratiu o contenciós administratiu que siga procedent.

4. La resolució motivada es notificarà a les persones interessades en els termes que preveu la Llei 39/2015, d’1 d’octubre, de procediment administratiu comú de les administracions públiques. La resolució de la concessió i/o la denegació es publicarà en la pàgina web de la Conselleria d’Hisenda, Economia i Administració Pública, en l’enllaç corresponent a esta convocatòria.

5. Les subvencions concedides, així com les denegades, es publicaran en el *Diari Oficial de la Generalitat Valenciana*, en compliment del que s’establix en la Llei 38/2003, de 17 de novembre.

6. Qualsevol alteració de les condicions que es tenen en compte per a concedir la subvenció i, en tot cas, l’obtenció concurrent d’altres aportacions fora dels casos que permeten les normes reguladores, podrà donar lloc a modificar la resolució de concessió en els termes que s’establixen en la normativa reguladora de la subvenció, d’acord amb el que es preveu en l’article 19.4 de la Llei 38/2003, de 17 de novembre.

*Quinzé. Justificació*

1. La justificació de les subvencions s’efectuarà en el mateix moment de la sol·licitud, tal com s’indica en l’article 17.1 de l’Orde 1/2021, de 27 de gener; per a fer-ho, serà necessari presentar la documentació a què es fa referència en l’apartat nové d’estes bases.

2. Incomplir l’obligació de justificació de la subvenció o justificar-la de manera insuficient comportarà el reintegrament en les condicions que es preveuen en l’article 37 de la Llei 38/2003, de 17 de novembre, general de subvencions.

*Setzé. Subcontractació*

1. D’acord amb l’article 19 de l’Orde 1/2021, de 27 de gener de 2021, de la Conselleria d’Hisenda i Model Econòmic, per la qual s’aproven les bases reguladores per a la concessió de subvencions en matèria de suport a la participació en projectes europeus, i d’acord amb l’article 29 de la Llei 38/2003, de 17 de novembre, general de subvencions, s’entén que una entitat beneficiària subcontracta quan concerta, amb tercers, l’execució total o parcial de l’activitat que constituïx l’objecte de la subvenció. Queda fora d’este concepte la contractació dels gastos en què haja d’incórrer l’entitat beneficiària per a efectuar, per si mateixa, l’activitat subvencionada.

2. L’activitat que l’entitat beneficiària subcontracte amb tercers no excedirà del 80 % de la subvenció concedida. En cap cas es podran subcontractar activitats que augmenten el cost de l’activitat subvencionada i no aporten cap valor afegit al seu contingut.

3. Els contractistes només quedaran obligats davant de l’entitat beneficiària de la subvenció, que assumirà la responsabilitat total de l’execució de l’activitat subvencionada davant de l’administració.

4. En cap cas el beneficiari de l’execució total o parcial podrà concertar les activitats subvencionades amb:

a) Persones o entitats incurses en alguna de les prohibicions de l’article 13 de la Llei 38/2003, de 17 de novembre, general de subvencions.

b) Persones o entitats que hagen percebut altres subvencions per a fer l’activitat objecte de contractació.

c) Intermediaris o assessors en els quals els pagaments es definisquen com un percentatge de cost total de l’operació, llevat que este pagament estiga justificat amb referència al valor de mercat del treball fet o dels servicis prestats.

d) Persones o entitats vinculades amb l’entitat beneficiària, llevat que concórreguen els requisits de l’article 29.7.d de la Llei 38/2003, de 17 de novembre, general de subvencions.

e) Persones o entitats sol·licitants d’ajuda o subvenció en la mateixa convocatòria i programa, que no hagen obtingut subvenció per no reunir els requisits o no arribar a la valoració suficient.

*Desseté. Pagament de les subvencions*

El pagament de les subvencions es farà d’acord amb el que es disposa en la Llei 38/2003, de 17 de novembre, i en les disposicions comunes següents:

a) En tot cas, amb caràcter previ al pagament de la subvenció, l’entitat beneficiària haurà d’estar al corrent en el compliment de les seues obligacions tributàries davant de la Seguretat Social i respecte a l’impost d’activitats econòmiques (IAE), en el cas que l’entitat no estiga exempta.

b) La tramitació del pagament de la subvenció s’iniciarà després que les entitats beneficiàries aporten tota la justificació i que la Direcció General de Fons Europeus i Sector Públic duga a terme la comprovació corresponent.

c) El pagament s’efectuarà una sola vegada, després de la justificació dels gastos i que l’òrgan administratiu competent ho comprove, mitjançant una transferència bancària al compte del qual siga titular l’entitat beneficiària i que es trobe donada d’alta en el sistema d’informació pressupostària de la Generalitat.

*Dihuité. Control i supervisió*

1. La Conselleria d’Hisenda, Economia i Administració Pública exercirà, a través de la Intervenció General, el control financer de les subvencions concedides, sense perjuí de les activitats de seguiment i control que duga a terme la Direcció General de Fons Europeus i Sector Públic i de les activitats ordinàries de fiscalització que siguen procedents en aplicació de la normativa general de control economicofinancer.

2. El pla de control, en el marc del que s’establix en l’article 20 de l’Orde 1/2021, de 27 de gener, s’efectuarà mitjançant la comprovació material de la realització efectiva de l’activitat subvencionada. El tipus de control que s’efectuarà serà:

i. Control administratiu, que controlarà totes les sol·licituds de subvenció en la fase de presentació i la concessió posterior durant l’execució de la proposta subvencionada mitjançant el seguiment de les comunicacions que siguen preceptives d’acord amb l’apartat 5.2 d’estes bases i en la fase de justificació i pagament.

ii. Control sobre el terreny, que cobrirà tots els compromisos i les obligacions de l’entitat beneficiària que siga possible verificar en el moment de la visita i tinguen a vore amb el projecte que s’executarà a partir de l’ajuda que procedix del programa europeu amb el que es concedisca la subvenció en esta convocatòria. Este tipus de control s’efectuarà a partir d’una mostra aleatòria d’expedients.

3. Les entitats beneficiàries relacionades amb l’objecte de la subvenció o la seua justificació estan obligades a facilitar l’exercici de les funcions de control que corresponen a la Generalitat, així com de qualsevol comprovació i control financer que puguen fer els òrgans de control competents, tant nacionals com comunitaris i, en particular, el lliure accés als locals i la documentació objecte d’investigació, així com la possibilitat d’obtindre una còpia d’esta.

4. Quan es verifique el desenrotllament de l’actuació en el lloc en què s’executa, l’entitat a la qual s’haja concedit la subvenció haurà de garantir i facilitar l’accés al lloc de l’acció i als seus immobles, així com als llibres, els comptes i els documents justificatius corresponents.

*Denové. Reintegrament i minoració de les subvencions*

1. Són causes de reintegrament de les subvencions les que s’establixen en l’article 37 de la Llei 38/2003, de 17 de novembre, de subvencions.

2. En este sentit, s’iniciarà un procediment que podrà donar lloc a reintegrar les quantitats que s’han percebut, així com a exigir els interessos legals des de la data de pagament de la subvenció fins a la data en què s’acorde la procedència del reintegrament, d’acord amb les previsions dels articles 37 a 40 de la Llei 38/2003, de 17 de novembre, i dels articles 91 a 101 del Reial decret 887/2006, de 21 de juliol.

3. Són causes de revocació les que preveuen l’article 172 de la Llei 1/2015, de 6 de febrer, així com l’article 37 de la Llei 38/2003, de 17 de novembre, i l’incompliment dels requisits que s’establixen en l’Orde 1/2021, de 27 de gener, i en esta convocatòria.

4. Si l’òrgan concedent, a conseqüència de l’actuació de comprovació, o la Intervenció General, en el marc del procediment de control, aprecien la concurrència d’alguna causa de revocació de la subvenció concedida, hauran d’instar l’inici del procediment corresponent, d’acord amb el que disposa la Llei 38/2003, de 17 de novembre.

5. En tot cas, en la tramitació del procediment es garantirà el dret de l’entitat beneficiària a l’audiència, d’acord amb el que es disposa en la Llei 38/2003, de 17 de novembre.

Contra el que es disposa en esta resolució, que posa fi a la via administrativa, es podrà interposar potestativament un recurs de reposició davant del mateix òrgan que ha dictat l’acte en el termini d’un mes, comptat des de l’endemà de la publicació, de conformitat amb el que es preveu en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l’endemà de la publicació, de conformitat amb el que s’establix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjuí que s’utilitze qualsevol altra via que es considere oportuna.

  

València, 27 de setembre de 2024

(p. d. Resolució 12.02.2024; DOGV 9792, 20.02.2024)

Carlos Pablo Gracia Calandín

Sotssecretari de la Conselleria d'Hisenda, Economia i Administració Pública